ועדת הכספים, כנסת 23, פרוטוקול מספר 23, 2020-04-07 18:55

עודד פורר: אני פותח את ישיבת ועדת הכספים הזמנית של הכנסת לטובת היוועצות עם ועדת הכספים הזמנית בעניין הסכם למתן מענקים לפי סעיף 9 לחוק הביטוח הלאומי.

עודד פורר: היועצת המשפטית של הוועדה, בבקשה.

נועה בן שבת: ההסכם הוא לפי סעיף 9 לחוק הביטוח הלאומי, סעיף שמאפשר למוסד – לאחר היוועצות עם הוועדה – כרגע מדובר בוועדת הכספים.

נועה בן שבת: על פי ההסכם רשאי המוסד ליתן בשם הממשלה לכלל תושבי המדינה או לחלקים מהם הטבה סוציאליות שאינן ניתנות לפי חוק זה או לפי - - - אחר.

נועה בן שבת: כאן מוצע לתת את אותה ההטבה בדמות המענקים שנוכל לראות אותם כאן.

עודד פורר: נציג אגף התקציבים, בבקשה.

 << דובר >> אלון מסר: אז ההסכם אומר שברגע שנסיים פה את חובת ההיוועצות משרד האוצר יחתום על ההסכם מול הביטוח הלאומי.

 << דובר >> אלון מסר: סעיף מספר 2 בהסכם מתייחס לכל סוגי הקצבאות שאנחנו מתייחסים אליהם כקצבאות של נכויות.

 << דובר >> אלון מסר: אני רוצה להפנות אתכם לסעיף 2(13) שנדון בוועדה לגבי נכה צה"ל שלא היה קיים בטיוטה הראשונית שהגיעה לוועדה.

 << דובר >> אלון מסר: בסעיף 3 נכתב שהמוסד ישלם לכל מי שעונה על ההגדרות שבסעיף 2 מענק חד-פעמי בסכום כמפורט להלן, כאשר עבור כל ילד, עד הילד הרביעי, ישולמו 500 שקלים.

 << דובר >> אלון מסר: עבור קצבת אזרח ותיק ישולמו 500 שקלים.

 << דובר >> אלון מסר: עבור קשישים שמקבלים השלמת הכנסה, או קשישים שמקבלים קצבת סיעוד מעבר ל-500 השקלים תשולם תוספת של 450 שקלים – 950 שקלים בסך הכול.

 << דובר >> אלון מסר: קצבת נכות – 500 שקלים, מקבל הבטחת הכנסה – 500 שקלים, קצבה לפי חוק המזונות – 500 שקלים, גמלת סיעוד – עוד 450 שקלים מעבר ל-500 השקלים.

 << דובר >> אלון מסר: יש חלק מהקצבאות שלבקשת הביטוח הלאומי וגורמים נוספים יקבלו אותם או בחודש מרץ או בחודש אפריל כדי שלא יהיה מצב שאדם במקרה קיבל בחודש מרץ - - - לכן לקחנו את שני החודשים האלה בחשבון.

 << דובר >> אלון מסר: תחילת הוראות החוק: אנחנו נחתום על ההסכם מיד לאחר סיום ההיוועצות כאן.

 << דובר >> אלון מסר: יש הערות לגבי מימון והחזר הוצאות, המענקים לפי הסכם זה ישולמו על חשבון אוצר המדינה.

 << דובר >> אלון מסר: למעשה, הביטוח הלאומי הוא המוסד המבצע ומשרד האוצר הוא הגוף המממן.

 << דובר >> אלון מסר: אנחנו נשפה את הביטוח הלאומי לצורך ביצוע העברת המעקים.

 << דובר >> אלון מסר: אלו הדברים הכלליים של ההסכם.

עודד פורר: חבר הכנסת טופורובסקי, אתה רוצה להוסיף משהו?

עודד פורר: אלון, מה העלות הכוללת של ההסכם הזה?

 << דובר >> אלון מסר: העלות הכולל של ההסכם היא כ-2.3 מיליארד שקלים.

 << דובר >> אלון מסר: אני אחדד שחלק מהסכום מגיע ממשרד הביטחון אז העלות עצמה היא 2.3 ואתם אישרתם את המסגרת אתמול במסגרת אישור חוק היסוד - - -

עודד פורר: זה בעצם מתוך המסגרות שאישרנו אתמול.

 << דובר >> אלון מסר: כן.

עודד פורר: על איזה סעיף במסגרות זה נופל?

 << דובר >> אלון מסר: שיפוי ביטוח לאומי.

עודד פורר: אני חייב לומר לגבי התוספת שניתנת בסעיף 3(2):

עודד פורר: מי שמשתלמת לו קצבת אזרח ותיק או שארים ובנוסף גמלת סיעוד או גמלת הבטחת הכנסה – אנחנו עובדים מהר ומנסים לענות על כל הצרכים, בדרך נוצר מצב שמי שמקבל קצבת הבטחת הכנסה, ונמצא בפער של 50 שקלים, הוא בתוך עולם הבטחת ההכנסה ומקבל תוספת של 450 שקלים נוסף לכל ההטבות.

עודד פורר: מנגד, מי שנמצא ברמת הכנסה שהיא שקל אחד מעל עולם השלמת ההכנסה אינו מקבל את ההטבות של השלמת ההכנסה וגם לא מקבל את התוספת בת 450 השקלים.

עודד פורר: אני לא אומר זאת כדי לגרוע מההסכם, כבר ניהלנו את הדיון.

עודד פורר: אני מפנה את תשומת הלב של אגף התקציבים לעניין הזה, אנא מכם, אני מניח שתגיעו לכאן שוב בחודשים הקרובים עם כל מיני תוספות שתינתנה לאוכלוסיות שצריכות את הסיוע הזה.

עודד פורר: שימו בבקשה במקום הראשון את האוכלוסייה שברגע זה אנחנו מפלים אותה לרעה, היא תישאר עם פחות כסף ממישהו אחר שהוא גם נהנה מההטבות האחרות של השלמת ההכנסה.

עודד פורר: אלון, אני מניח שאתה מבין למה אני מתכוון.

 << דובר >> אלון מסר: אני מבין למה אתה מתכוון.

עודד פורר: לקחתם את זה בחשבון?

 << דובר >> אלון מסר: בכל קו שנמתח יהיה מי שיהיה שקל מעל הקו ויפגע.

עודד פורר: זה לא העניין, מי שנמצא מתחת לקו מקבל את ההטבות, מי שנמצא מעל הקו לא מקבל אותן.

עודד פורר: אז עכשיו מה שקורה זה שמי שנמצא בפער של שקלים בודדים מעל הקו נשאר בעצם ללא כלום.

עודד פורר: אפשר היה למתוח את זה בצורה כזו שגם מי שלא נמצא בעולם השלמת ההכנסה היה נהנה מחלק מההטבה.

 << דובר >> אלון מסר: זה תמיד יהיה ככה.

עודד פורר: זה תמיד יהיה כך, אני רק אומר שאת האוכלוסייה הזו תצטרכו לפצות כי היא מופלית לרעה פעמיים, היא גם לא נהנית מההטבות של השלמת ההכנסה וגם לא מקבלת את המענק.

בועז טופורובסקי: אם יש זוג בני 71 הם יקבלו שמקבלים קצבת זקנה הם יקבלו 1,000 שקלים?

 << דובר >> אלון מסר: כן.

עודד פורר: לי אין הערות נוספות, ניהלנו כבר דיון נרחב לגבי כל ההסתייגויות של חברי הכנסת.

עודד פורר: היועצת המשפטית, בבקשה.

נועה בן שבת: נקרא במהירות את הצעת ההסכם ולציין כמה תוספות שהוספו: הואיל ומדינות העולם וישראל בתוכן נמצאות כעת בעיצומה של פנדמיה, מגיפה כלל-עולמית כתוצאה מהתפרצות והתפשטות נגיף קורונה (Novel Coronavirus 2019 – nCoV) ( להלן - נגיף הקורונה).

נועה בן שבת: ביום ט"ו באדר התש"ף (11 במרס 2020) הכריז ארגון הבריאות העולמי על המחלה הנגרמת מנגיף הקורונה כעל מגפה עולמית, צעד חריג בעל משמעויות מרחיקות לכת.

נועה בן שבת: הואיל וביום א' בשבט התש"ף (27 בינואר 2020) הכריז שר הבריאות בהתאם לסמכותו לפי סעיף 20(1) לפקודת בריאות העם, 1940 כי המחלה הנגרמת על ידי נגיף הקורונה היא מחלה מידבקת מסוכנת וכי קיימת בעטייה סכנה חמורה לבריאות הציבור (י"פ התש"ף, עמ' 3378).

נועה בן שבת: הואיל והממשלה והמוסד מבקשים לסייע באופן חד פעמי בחודש אפריל 2020 לאוכלוסיות הזכאיות לקצבאות המפורטות בהסכם זה, בעקבות התפרצות נגיף הקורונה.

נועה בן שבת: והואיל והמוסד מוכן לבצע את תשלום המענקים לפי הסכם זה, לאחר שנתמלאו התנאים האמורים בסעיף 9 לחוק הביטוח הלאומי.

נועה בן שבת: לפיכך הוסכם והותנה בין הצדדים כדלקמן: 1.

נועה בן שבת: המבוא המבוא להסכם זה מהווה חלק בלתי נפרד ממנו.

נועה בן שבת: 2.

נועה בן שבת: הגדרות בהסכם זה- "בני זוג"- כמשמעותם בחוק הבטחת הכנסה.

נועה בן שבת: "גיל הפרישה" – כהגדרתו בחוק הביטוח הלאומי.

נועה בן שבת: "גמלת הבטחת הכנסה" – גמלה חודשית להבטחת הכנסה המשולמת בהתאם להוראות חוק הבטחת הכנסה.

נועה בן שבת: גמלת סיעוד" - גמלה חודשית לפי סעיף 224 לחוק הביטוח הלאומי וכן מי שבחר בקצבה לשירותים מיוחדים מכוח סעיף 228(א) חלף גמלת הסיעוד, או גמלה המשתלמת לפי הסכם בדבר מתן גמלאות מיוחדות לעולים התלויים בעזרת הזולת, "חוק הביטוח הלאומי"- חוק הביטוח הלאומי [נוסח משולב], התשנ"ה-1995.

נועה בן שבת: "חוק הבטחת הכנסה" – חוק הבטחת הכנסה, התשמ"א-1980.

נועה בן שבת: "חוק המזונות" - חוק המזונות (הבטחת תשלום), התשל"ב-1972.

נועה בן שבת: "ילד"- ילד כהגדרתו בסעיף 65 בחוק הביטוח הלאומי, שמשתלמת בעדו קצבת ילדים בעד חודש אפריל 2020 והוא הילד הראשון, השני, השלישי או הרביעי במניין ילדיו של ההורה.

נועה בן שבת: "קצבת אזרח ותיק, שארים או תלויים" - אחת מאלה: קצבת אזרח ותיק כמשמעותה בסעיף 244 לחוק הביטוח הלאומי.

נועה בן שבת: קצבת שארים כמשמעותה בסעיף 252 לחוק הביטוח הלאומי, המשתלמת למי שהגיע לגיל פרישה.

נועה בן שבת: קצבת אזרח ותיק מיוחדת או קצבת שארים מיוחדת המשתלמת בהתאם להוראת סעיף 2 או 3 להסכם בדבר מתן גמלאות זקנה ושאירים מיוחדות לתושבי ישראל שחוק השבות לא חל עליהם, למי שהגיע לגיל פרישה.

נועה בן שבת: קצבת אזרח ותיק מיוחדת או קצבת שארים מיוחדת המשתלמת, בהתאם להוראת סעיף 3 או 4 להסכם בדבר מתן גמלאות אזרח ותיק ושאירים מיוחדות, למי שהגיע לגיל פרישה.

נועה בן שבת: קצבה חודשית המשתלמת לפי הוראות סימן ח' לפרק ה' לחוק הביטוח הלאומי למי שהגיע לגיל פרישה והוא תלוי בנפגע עבודה שנפטר.

נועה בן שבת: "קצבת ילדים" – אחת מאלה: קצבת ילדים לפי סימן ב' לפרק ד' לחוק הביטוח הלאומי.

נועה בן שבת: קצבה המשתלמת לפי סעיף 3 להסכם בדבר תשלום קצבה לילד עולה.

נועה בן שבת: "קצבת נכה" –אחת מאלה: קצבה חודשית המשתלמת לפי סעיפים 200 או201 לחוק הביטוח הלאומי.

נועה בן שבת: קצבה חודשית המשתלמת לפי הוראות סעיף 4 לחוק פיצוי לנפגעי פוליו, התשס"ז-2007.

נועה בן שבת: קצבה חודשית המשתלמת לפי הוראות סעיף 3 לחוק לפיצוי נפגעי גזזת, התשנ"ד-1994.

נועה בן שבת: תגמול המשתלם לפי הוראות סעיף 4 לחוק התגמולים לנפגעי פעולות איבה, התש"ל-1970.

נועה בן שבת: תגמול המשתלם לאסיר ציון שהוכר כנכה בהתאם להוראות סעיף 10 לחוק תגמולים לאסירי ציון ולבני משפחותיהם, התשנ"ב-1992.

נועה בן שבת: כאן אנחנו מדברים על אסיר ציון שהוא גם נכה.

נועה בן שבת: קצבה חודשית המשתלמת לפי הוראות סעיף 7 לחוק לפיצוי נפגעי עירוי דם (נגיף האיידס), התשנ"ג-1992.

נועה בן שבת: קצבה לנכה עבודה המשתלמת לפי הוראות סעיפים 105 או 106 לחוק הביטוח הלאומי.

נועה בן שבת: קצבה חודשית למתנדב המשתלמת לפי הוראות פרק י"ג לחוק הביטוח הלאומי.

נועה בן שבת: קצבה חודשית לנפגע כוחות הביטחון המשתלם לפי הוראות פרק י"ג1 לחוק הביטוח הלאומי.

נועה בן שבת: קצבה לשירותים מיוחדים וגמלה מיוחדת למי שסובל ממוגבלות קשה לפי סעיפים 206 ו-206א לחוק הביטוח הלאומי.

נועה בן שבת: קצבת ניידות המשתלמת מכוח הסכם בדבר גמלת ניידות לפי הוראות סעיף 9 לחוק הביטוח הלאומי.

נועה בן שבת: גמלה בעד ילד נכה לפי סעיף 222 לחוק הביטוח הלאומי.

נועה בן שבת: תגמול חודשי המשתלם לנכה לפי סעיף 5 לחוק הנכים (תגמולים ושיקום), התשי"ט-1959 [נוסח משולב] (להלן – חוק הנכים) או תגמול חודשי אחר לפי חוק הנכים שמשולם לנכה שזכאי לפי סעיף 5 האמור, חלף התגמול לפי אותו סעיף.

נועה בן שבת: "תושב ישראל" – כמשמעותו לעניין חוק הביטוח הלאומי.

נועה בן שבת: עכשיו נעבור לסעיף 3 שהוא הסעיף המרכזי בהסכם:

נועה בן שבת: המוסד ישלם לכל אחד מאלה מענק חד-פעמי בסכום כמפורט להלן: מי שמשתלמת לו קצבת ילדים בעד חודש אפריל 2020 – בעד הילד שהוא הילד הראשון, השני, השלישי או הרביעי במניין ילדיו של ההורה – 500 שקלים חדשים, בעבור כל ילד.

נועה בן שבת: תושב ישראל שמשתלמת לו בעד חודש אפריל 2020 או בעד חודש מרס 2020, קצבת אזרח ותיק, שארים או תלויים - 500 שקלים חדשים, ומי שמשתלמת לו, נוסף לקצבת האזרח הוותיק, שארים או תלויים כאמור, בעד חודש אפריל 2020 או בעד חודש מרס 2020, גמלת סיעוד או גמלת הבטחת הכנסה או שתיהן – תוספת של 450 שקלים חדשים נוספים (להלן – תוספת למענק).

נועה בן שבת: תושב ישראל שמשתלמת לו, בעד חודש אפריל 2020 או בעד חודש מרס 2020, קצבת נכות – 500 שקלים חדשים.

נועה בן שבת: תושב ישראל שמשתלמת לו, בעד חודש אפריל 2020 או בעד חודש מרס 2020, גמלת הבטחת הכנסה – 500 שקלים חדשים.

נועה בן שבת: תושב ישראל שמשתלמת לו, בעד חודש אפריל 2020 או בעד חודש מרס 2020, תשלום חודשי לפי הוראות חוק המזונות – 500 שקלים חדשים.

נועה בן שבת: תושב ישראל שמשתלמת לו, בעד חודש אפריל 2020 או בעד חודש מרס 2020, גמלת סיעוד, והוא אינו זכאי למענק לפי הוראות פסקאות (2) עד (5) – 450 שקלים חדשים.

נועה בן שבת: זאת אומרת שהזכאות של תושב ישראל שמקבל גמלת סיעוד זה רק אם הוא לא זכאי למענק ואם לא מתקיימים בו התנאים האחרים.

נועה בן שבת: זה מבטיח שלא יהיה כפל זכאויות.

הביטוח הלאומי: על תשלום מענקים לפי הסכם זה יחולו הוראות פרק י"ד לחוק הביטוח הלאומי.

הביטוח הלאומי: מענק מכוח סעיף 3(1), ייחשב, לעניין כל דין, כקצבת ילדים, ויחולו עליו הוראות פרק ד' לחוק הביטוח הלאומי.

הביטוח הלאומי: הוועדה תשמח להבהרה של המוסד לביטוח הלאומי לגבי שאלת הצורך בהגשת תביעה.

עודד פורר: מי יכול לענות מטעם הביטוח הלאומי.

שלומי מור: לצרוך מימוש הזכאות אין צורך בהגשת תביעה, למען הסר ספק.

שלומי מור: התשלום ייעשה על פי נתונים שיש לנו באופן ממוחשב ומהיר ככל הניתן.

נועה בן שבת: כפל מענקים מי שזכאי לקצבה אחת או יותר מהחלופות המנויות בהגדרת "קצבת נכה" יהיה זכאי למענק אחד בלבד בהתאם לסעיף 3(3).

נועה בן שבת: כאן יבוא חריג, אדוני היושב-ראש, כי יתכן מצב שאדם זכאי לקצבה בעד ילד נכה ויש לו יותר מילד נכה אחד, אנחנו ננסח חריג על מנת שהוא יוכל לקבל מענק עבור כל אחד מהילדים.

בועז טופורובסקי: אלמן בן 71 יקבל מענק?

 << דובר >> אלון מסר: יקבל.

נועה בן שבת: בתור קצבת שארים כן, כי קצבת שארים נחשבת קצבת אזרח ותיק, שארים ותלויים, וגם קצבת האזרח הוותק נחשבת קצבת אזרח ותיק שארים ותלויים.

בועז טופורובסקי: 500 שקלים?

נועה בן שבת: כן.

נועה בן שבת: בני זוג הזכאים שניהם לתוספת למענק, תשולם להם, על אף האמור בסעיף 3(2) – תוספת למענק אחת בלבד.

עודד פורר: זו תשובה לשאלתך, חבר הכנסת טופורובסקי.

עודד פורר: הסעיף הזה מדבר על התוספת של 450 שקלים.

עודד פורר: סעיף 3(2) מדבר על תוספת של 450 שקלים שניתנה למי שחי בעולם השלמת ההכנסה או גמלת הסיעוד.

נועה בן שבת: מימון והחזר הוצאות (א) מענקים לפי הסכם זה ישולמו על חשבון אוצר המדינה באמצעות המוסד.

נועה בן שבת: (ב) המוסד יגיש לממשלה, באמצעות משרד האוצר, חשבון מפורט של סכום ההוצאה לפי הסכם זה, שהוציא המוסד בפועל.

נועה בן שבת: (ג) הממשלה תשפה את המוסד, באמצעות משרד האוצר, בסכום תשלום המענקים שהוא ישלם לפי הסכם זה, וזאת לפי נוהל השתתפות אוצר המדינה בתשלומי המוסד לביטוח לאומי (להלן – הנוהל).

נועה בן שבת: לגבי המועד, האם המוסד לביטוח לאומי יכול להתייחס?

 << דובר >> אלון מסר: כוונתי לחתום על זה היום.

בועז טופורובסקי: ומהו מועד השיפוי?

נועה בן שבת: זה יהיה לפי הנוהל.

נועה בן שבת: יש הערכה מתי יהיה התשלום בפועל?

 << דובר >> אלון מסר: את צריכה לשאול את אנשי המוסד לביטוח לאומי.

שלומי מור: קשה לי להתחייב.

שלומי מור: להבנתי, מרגע שההסכם יעבור ויפורסם זה ייקח לכל הפחות 48 שעות של עיבוד.

שלומי מור: נתחיל עם קצבאות הילדים ולאחר מכן עם המנות הנוספות.

שלומי מור: אנחנו מדברים על לפחות 48 שעות מרגע הפרסום ומספר ימים נוסף לאחר מכן.

בועז טופורובסקי: מיום שישי עד יום ראשון לכל המאוחר?

נועה בן שבת: אינני יודעת אם הם התחייבו למועד.

נועה בן שבת: יש פה סעיף שנוגע לתשלום המענקים: 7 .

נועה בן שבת: תשלום המענקים המענקים ישולמו על ידי המוסד לביטוח לאומי באמצעות חשבון הבנק שאליו השתלמו הקצבאות או הגמלאות שבשל תשלומם משולמים המענקים.

נועה בן שבת: רציתי להזכיר שהסעיף שעבר בתוך החוק מבטיח שהמענקים האלה לא נחשבים כהכנסה לא לעניין מבחני הכנסה ולא לעניין מיסוי.

עודד פורר: אני רוצה לומר לאוצר וכן ליועצת המשפטית של הוועדה, עלה הנושא של מקבלי קצבאות נכים שעבדו ויצאו לחל"ת, כתוצאה מזה עושים להם קיזוז קצבאות.

עודד פורר: הנושא הזה מצריך תיקון חקיקה.

עודד פורר: העלנו את זה מול הביטוח הלאומי ודיברנו על זה גם בדיון סביב חוק היסוד.

עודד פורר: אני מצפה לראות תיקון חקיקה מהר ככל האפשר.

עודד פורר: יש נוסח של הצעת חוק פרטית שנוסחה בנושא, אבל דרך המלך להתקדם בנושא היא דרך הצעת חוק ממשלתית.

עודד פורר: אני מצפה לראות חקיקה כזו מיד לאחר הפסח כדי שלא יהיה קיזוז שבעצם עם מישהו מקבל קצבת נכות ועובד ועכשיו בחל"ת אז הוא נפגע פעמיים.

נועה בן שבת: הוועדה צריכה להצביע על כך שהיא מאשרת את קיום ההתייעצות.

בועז טופורובסקי: לא קיבלתי תשובה לגבי התשלום, היום יום שלישי, עוד 48 שעות זה יום חמישי בערב – אז יתחילו לקבל את המענקים?

שלומי מור: אינני יכול להתחייב על שעה.

עודד פורר: לא שעה, יום.

אורנה ורקוביצקי: יש לנו לשלם מענקים לכמה וכמה סוגי גמלאות.

אורנה ורקוביצקי: אנחנו לא נשלם את הכול בבת-אחת.

אורנה ורקוביצקי: נתחיל עם מענקים של קצבאות ילדים, ואני מאוד מקווה, תלוי מתי יתחילו - - - שנוכל למחרת החג, מקסימום בתחילת חול המועד, לשלם את מענק קצבת הילדים.

אורנה ורקוביצקי: במקרה הטוב זה יהיה מחר אבל זה מאוד בספק.

אורנה ורקוביצקי: אנחנו עושים את כל המאמצים.

אורנה ורקוביצקי: לגבי שאר הגמלאות, במהלך חול המועד נשלם חלק, מה שאנחנו יכולים.

בועז טופורובסקי: אני לא מבין למה לא משלמים הכול עד יום ראשון.

אורנה ורקוביצקי: אנחנו לא יכולים.

אורנה ורקוביצקי: זה המון - - - .

אורנה ורקוביצקי: אנחנו נעשה את כל המאמצים לשלם לכולם כמה שיותר מהר.

אורנה ורקוביצקי: בשביל זה אנחנו עובדים בחול המועד.

עודד פורר: אני רוצה להצביע על כך שקוימה חובת ההיוועצות.

עודד פורר: מי בעד, מי נגד?

עודד פורר: מי נמנע?

עודד פורר: בעד – 2

עודד פורר: נמנעים – אין ההצעה נתקבלה

עודד פורר: קוימה חובת ההיוועצות.

עודד פורר: אני אחתום על המכתב, מקווה שקצב העברת הכסף לזכאים יהיה מהיר יותר מקצב הגעת החקיקה לוועדה.

עודד פורר: אני מבקש להודות לכל צוות הוועדה, ליועצת המשפטית, לעובדי הכנסת ולסדרנים.

עודד פורר: לראות עובדי ציבור פה, זה ממש מרשים.

עודד פורר: הישיבה נעולה.